钦定古今图书集成/理学汇编/经籍典/第076卷 > 横渠易说 > 《总论》
## 钦定古今图书集成/理学汇编/经籍典/第076卷 > 横渠易说 > 《总论》

《系辞》所举《易义》，是圣人议论到此，因举《易》义以成之，
亦是人道之大且要者也。

《系辞》反复，惟在明《易》所以为《易》，撮聚众意以为解，欲
晓后人也。化不可言难知，可以言难见，如日景之行，
则可知之，其所以行难见也。人于龟策无情之物，不
知其将如何，惟是自然，莫或使之然者，阴阳不测之
类也。己方虚心以乡之，卦成于爻以占之，其辞如何，
取以为占，圣人则又于阴阳不测处以为占，或于梦
寐，或于人事卜之，然圣人于卜筮亦鲜，盖其为疑少
故也。

不见《易》则不识造化，不识造化则不知性命，既不识
造化，则将何谓之性命也？大《易》不言有无，言有无，诸
子之陋也。人虽信此说，然不能知以何为有，以何谓
之无。如人之言曰“自然而鲜有”，识自然之为体，观其
几者，善之几也，恶不可谓之几。如曰几者动之微，吉
之先见，亦止言吉耳。“上交不谄，下交不渎”，人事不过
于上下之交，此可尽人道也。且如孝弟，仁之本，亦可
以为几；造端乎夫妇，亦可以言几；亲亲而尊贤，亦可
以为几。就亲亲尊贤而求之，又有几焉。又如言不诚
其身，不悦于亲，亦是几处。苟要入德，必始于知几。
欲观《易》，先当玩辞，盖所以说《易象》也。不先尽《系辞》，则
其观于《易》也，或远或近，或太艰难，不知系辞而求《易》，
正犹不知礼而学《春秋》也。《系辞》所以论《易》之道，既知
《易》之道，则《易》象在其中，故观《易》必由《系辞》，《系辞》独说
九卦之德者，盖九卦之德，切于人事。

《易象》系之以辞者，于卦既已具其意象矣，又切于人
事言之，以示劝戒。释氏之言性不识《易》，识《易》然后尽
性。盖《易》则有无动静，可以兼而不偏举也，无则气自
然生，气之生，即是道、是易。

“《干》不居正位”，是干理自然，惟人推之使然邪？

主，应物不能固知，此行而流也。“入德处不移”，则是道
不进，重滞者也。“动静不失其时”，是时措之宜也，“集义
也。”集义久则自有光明，静则无见，必动乃见其道光
明。以其本之光明，故其发也光明，学行之乃见。至其
疑处，始是实疑，于是有学，险而止蒙。夫于不当止而
止，是险也。如告子之不动心，必以义为外，是险而止
也。《蒙》险在内，是蒙昧之义。蒙方始，务求学而得之，始
是得所止也。若《蹇》则是险在外者也。

《易》乃是性与天道，其字日月为《易》。《易》之义包天道变
化。

《易》非止数，《春秋》大义，不止在元。

在《易》则是“至理”，在《孟子》则是“气。”

==正蒙==